
Aura (2005) org.tittel “Aura, el”
Land: Argentina 134 minutter
Regissør: Fabián Bielinsky
Manuskript: Fabián Bielinsky
Foto: Checco Varese
Musikk: Lucio Godoy
Rolleliste: Ricardo Darin, Dolores Fonzi, Pablo Cedrón, Nahuel Pérez Biscayart
Språk: Spansk
Genre: Krim, Drama, Thriller
Anmeldelse av filmen, hentet fra filmklubb.no:
Suggererende, eksistensiell thriller fra Argentina 
Aura er en film om en mann i ferd med å brenne alle broer bak seg. Han har levd et heller kjedelig og innesluttet liv, men en dag holder ikke kona ut ham lenger og drar sin vei. Dette slår ham helt ut, men innebærer også en mental frigjøring. Med sin høye intelligens og fotografiske hukommelse har han nemlig lenge drømt om en gang å gjøre et stort kupp, men denne ultraforsiktige mannen har aldri tort å sette sine finurlige planer ut i livet. 

Under en jakttur får han imidlertid plutselig sjansen til å virkeliggjøre sine kriminelle lengsler. Han våger seg ut av sitt følelsesmessige og intellektuelle panser og begynner endelig å sette sitt preg på verden. I starten manipulerer han omgivelsene så det er en fryd, men etter hvert spør vi oss: Er det han som har kontrollen eller er det den stadig mer marerittaktige intrigen han setter i gang som kontrollerer ham? 

Aura har blitt kalt en film noir i skogen, og er både en uhyre besettende thriller og en karakterstudie som vekker sterk medfølelse. Der den skrider av gårde i et uimotståelig rolig, majestetisk tempo er dette virkelig en film som gir deg ro til å tenke og føle underveis, samtidig som du ubønnhørlig suges inn i en mer og mer hypnotisk og drømsk intrige. Suggererende musikk, et landskap som speiler karakterenes indre liv, elegant og presis iscenesettelse, en historie med mange lag, realistisk tegnede, men akk så skruppelløse gangstere, en gryende kjærlighetshistorie - Aura har mye å by på, men det er den kjente argentinske skuespilleren Ricardo Darín i hovedrollen som er filmens fundament. Han endrer knapt ansiktsuttrykk gjennom hele filmen, men hans intense utstråling gjør at vi identifiserer oss med ham fra første bilde. 

I juni i fjor døde filmens arbeidsnarkomane regissør, Fabián Bielinsky, av hjerteattakk, bare 47 år gammel, og Latin-Amerika mistet dermed et av sine største talenter. 

Dag Sødtholt

Lenker:
http://www.imdb.com/title/tt0420509/
http://www.filmklubb.no/index.php?s=film&m=film_nfkvideo&id=2026
























